Predkladacia správa

Vláda Slovenskej republiky  uznesením č. 17 z 10. januára 2001 schválila prioritné úlohy vlády Slovenskej republiky vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 8. novembra 2000.
V rámci týchto úloh Ministerstvo zdravotníctva navrhuje zmeniť gestora úlohy, text a termín úlohy „B.127 novelizovať Potravinový kódex Slovenskej republiky pre kontrolu rezíduí veterinárnych liečiv do 1. júla 2001“ z ministra zdravotníctva na ministra pôdohospodárstva. Touto úlohou sa sleduje novelizácia Výnosu Ministerstva pôdohospodárstva Slovenskej republiky a Ministerstva pôdohospodárstva Slovenskej republiky č. 981/1996-100 z 20. mája 1996, prílohy č. 2 k tretej hlave druhej časti PK SR „Kontaminanty v potravinách“ časť F Rezíduá veterinárnych liečiv. Ministerstvo zdravotníctva Slovenskej republiky túto úlohu medzi Prioritné úlohy vlády Slovenskej republiky nenavrhovalo. V medzirezortnom pripomienkovom konaní žiadalo úlohu vypustiť, pretože na splnenie úlohy nemá vecné podklady, ktorými disponuje Štátna veterinárna správa Slovenskej republiky.
Zároveň sa navrhuje zmeniť  text ako i termín citovanej úlohy. Uvedenú zmenu úlohy B.127 žiada po vzájomnom dohovore s Ministerstvom pôdohospodárstva z nasledovných dôvodov: 
Oblasť rezíduí veterinárnych liečiv je v súčasnosti riešená hlavou Potravinového kódexu SR „Cudzorodé látky v potravinách, ktorý je vykonávacím predpisom k Zákonu NR SR č. 152/1995 Z.z. o potravinách. V legislatíve EÚ je však táto oblasť zaradená do veterinárnej acquis. Na základe požiadavky Európskej komisie nie je vhodné miešať transpozíciu potravinárskej a veterinárnej acquis.
V súlade so závermi technických konzultácií a negociačnou pozíciou aproximácia smerníc týkajúcich sa rezíduí veterinárnych liečiv bude vykonaná novelou Výnosu MP SR o požiadavkách na zabezpečenie neškodnosti a hygienickej bezchybnosti živočíšnych produktov ( vykonávací predpis k Zákonu NR SR č. 337/1998 Z.z. o veterinárnej starostlivosti ) do konca roku 2001. Plná transpozícia acquis bude dosiahnutá prijatím nového zákona o veterinárnej starostlivosti a vykonávacích predpisov k tomuto zákonu. 
Zmenu  gestorstva úlohy B.127 Úrad vlády SR v rámci pripomienkového konania akceptoval, ak je vyjadrený súhlas Ministerstva pôdohospodárstva SR. Ministerstvo pôdohospodárstva SR vyslovilo súhlas k predkladaným návrhom, ktoré je súčasťou tohto materiálu.